ሚንስቴሩ የግብርና ምርታማነት ችግሩን ለመቀነስ የሚያስችሉ100 ተሽከርካሪዎች መገዛታቸውን አስታወቀ
በአገሪቱ በግብርናው ዘርፍ የሚስተዋለውን የምርታማነት እንዲሁም የግብርና ምርት ግብይት ላይ  የሚታየውን ችግር በመጠኑም  ቢሆን ለመቀነስ የሚያስችሉ 100  ተሽከርካሪዎች   ወደ አገር ውስጥ  ማስገባቱን  የእርሻና ተፈጥሮ ሃብት ሚኒስቴር አስታወቀ ።የእርሻና ተፈጥሮ ሃብት ሚኒስትሩ ፕሮፌሰር እያሱ አብርሃ ለዋሚኮ እንደገለጹት የግብርና ግብዓቶችን ፣ የፀረ ተባይ መድሓኒቶችን  ወደ የተለያዩ  የአገሪቱ አካባቢዎች ለማጓጓዝ የሚያግዙ ተሽከርካሪዎች ተገዝተው ወደ አገር ውስጥ ገብተዋል ።ሚኒስቴሩ በሁለተኛው የዕድገትና ትራንስፎርሜሽን ዕቅድ ዘመን የአገሪቱን  የግብርና ምርትና ምርታማነት ለማሳደግና ሌሎች  የኢኮኖሚ ዘርፎችን እንዲደግፍ ለማድረግ  ከመቼውም ጊዜ በበለጠ ትኩረት ሠጥቶ እየሠራ ይገኛል ብለዋል ሚኒስትሩ ።አርሶ አደሩን ከዝቅተኛ የግብርና አምራችነት ለማላቀቅ ለግብርና ምርታማነትና  ለግብርና ውጤቶች ግብይት ወሳኝ  የሆኑ  ቁሳቁሶችና ግብዓቶች  ከተለያዩ አጋር አካላት  ጋር በመተባባር  ሥራ ላይ እንዲውሉ  የሚደረግ መሆኑን ሚንስትሩ አስረድተዋል ።የእርሻና ተፈጥሮ ሃብት ሚኒስቴር  በግብርናው ዘርፍ የተጣለውን ግብ  እንዲመታና ዕቅዱን ለማሳካት በግብርና ዘርፍ ብቻ 8 በመቶ ዕድገት ማስመዝገብ እንደሚጠበቅበት ሚኒስትሩ አክለው  ገልጸዋል ፡፡በ2ኛው የዕድገትና ትራንስፎርሜሽን ዕቅድ የመጨረሻ ዓመት ላይ  የግብርናው ምርት በእጥፍ እንዲጨምር ዕቅድ ተይዞ እየተሰራ መሆኑን ሚኒስትሩ መናገራቸውን ዋልታ ሚዲያ ኮርፖሬት ዘግቧል ። 